ประกันผู้บริหาร
โดย...ชัตน์วรี (shewarat@hotmail.com)
21 ม.ค. 2559

โดย...ชัตน์วรี ([email protected])
บุคลากรถือว่าเป็นทรัพยากรที่ทรงคุณค่าขององค์กร โดยเฉพาะกรรมการหรือผู้บริหาร บุคคลสำคัญในองค์กร ดังนั้นหากมีเหตุที่ไม่คาดคิดเกิดขึ้นกับบุคคลเหล่านี้ ย่อมส่งผลกระทบต่อธุรกิจอย่างหลีกเลี่ยงไม่ได้ แนวทางที่จะช่วยลดความเสี่ยงที่อาจเกิดขึ้น คือ การทำประกันบุคคลสำคัญ (Keyman Insurance) เพื่อเป็นสวัสดิการให้กับกรรมการหรือผู้บริหาร ช่วยสร้างความมั่นคงให้กับองค์กร
มาทำความรู้จัก “ประกัน Keyman” คือ การทำประกันชีวิตให้กับบุคคลสำคัญของบริษัท และบริษัทเป็นผู้ชำระค่าเบี้ยประกัน ซึ่งบุคคลที่บริษัททำประกัน Keyman ให้ ต้องเป็นกรรมการที่มีชื่ออยู่ในหนังสือจดทะเบียนการค้า และต้องทำประกันให้กรรมการทุกคน ไม่สามารถเลือกทำให้คนใดคนหนึ่ง
ทั้งนี้ บริษัทจะเป็นผู้ชำระค่าเบี้ยประกัน Keyman ให้กรรมการ และสามารถนำค่าเบี้ยประกันมาหักเป็นค่าใช้จ่ายของบริษัทได้ทั้งจำนวน ส่วนกรรมการสามารถนนำเบี้ยประกันดังกล่าวมารวมเป็นเงินได้เพื่อคำนวณภาษีบุคคลธรรมดา แต่ต้องเป็นเบี้ยประกันของกรมธรรม์ที่มีความคุ้มครอง 10 ปีขึ้นไป เพื่อมาลดหย่อนภาษีเงินได้บุคคลธรรมดาตามจำนวนเบี้ยที่จ่ายจริง สูงสุดไม่เกิน 1 แสนบาท             
สำหรับผู้รับประโยชน์ตามกรมธรรม์นั้น สามารถเป็นบริษัท หรือคนในครอบครัวของกรรมการก็ได้ โดยจะจ่ายใน 2 กรณี คือ
กรณีที่ 1 กรรมการเสียชีวิต : ถ้าผู้รับประโยชน์เป็นบริษัทหรือนิติบุคคล จะต้องนำเงินชดเชยจากประกันมารวมเป็นรายได้ของบริษัท แต่ถ้าผู้รับประโยชน์เป็นคนในครอบครัวของกรรมการหรือเป็นบุคคลธรรมดา จะได้รับยกเว้นไม่ต้องเสียภาษีเงินได้บุคคลธรรมดา
กรณีที่ 2 กรรมการมีชีวิตอยู่จนครบกำหนดสัญญา : กรรมการจะได้รับเงินตามที่กำหนดไว้ในกรมธรรม์ โดยไม่ต้องนำรายได้มาคำนวณการเสียภาษี
กรณีกรรมการลาออกระหว่างชำระเบี้ยประกัน ถ้ากรรมการต้องการชำระเบี้ยประกันต่อเอง สามารถแจ้งบริษัทประกันเพื่อเปลี่ยนผู้ชำระเบี้ย โดยไม่ต้องนำเบี้ยประกันไปรวมเป็นเงินได้ และบริษัทก็ไม่สามารถนำเบี้ยประกันมาหักเป็นค่าใช้จ่ายได้อีก หรือถ้ากรรมการไม่ต้องการส่งเบี้ยประกันต่อ สามารถใช้สิทธิตามที่ระบุในกรมธรรม์ เช่น การเวนคืน การเปลี่ยนเป็นกรมธรรม์ใช้เงินสำเร็จ เป็นต้น